रेल समय सारणी में बदलाव प 31 अगस्त तक रोक
नई दिल्ली - भारत सरकार के रेल मंत्रालय रेल यात्री लोगन के अवुरी सुविधा देवे के मकसद से 1 जुलाई से ट्रेन के समय में होखेवाला बदलाव प रोक लगा देलस।
रेल मंत्रालय के ए कदम के पीछे 8 जुलाई के पेश होखेवाला रेल बजट के मानल जाता। मानल जाता कि, रेल बजट में घोषित होखेवाला नाया ट्रेन के चलावे खातिर पुरनकी ट्रेन के समय सारणी मे बदलाव करे के परी।
एहसे 1 जुलाई के होखेवाला बदलाव के बावजूद, पुरनकी ट्रेन के समय सारणी में दोबारा बदलाव करे के परित। चुकी, बार-बार समय सारणी में बदलाव होखे से रेल यात्री के परेशानी होखेला, एहसे एकरा के बजट के बाद, एकरा के नवकी ट्रेन के संगे लागू कईल जाई।
फिलहाल, नाया समय सारणी प 31 अगस्त तक रोक लगा दिहल बाटे। अब नाया समय सारणी 1 सितंबर से लागू होई।
रेल मंत्रालय के मुताबीक 30 जून के खतम होखेवाला समय सारणी के वैधता अब 31 अगस्त तक बढ़ा दिहल बाटे। मतलब, कि अब सभ ट्रेन अपना पुरनके समय प 31 अगस्त तक चली।
हालांकि, यूपीए सरकार में रेल मंत्री रहल मल्लिकार्जुन खड़गे फरवरी में पेश अंतरिम रेल बजट में करीब 65 नाया ट्रेन के घोषणा क चुकल बाड़े, लेकिन सरकार बदले के चलते मानल जाता कि, वर्तमान रेल मंत्री सदानंद गौड़ा भी अपना पहिला रेल बजट में कुछ अवुरी नाया ट्रेन के घोषणा करीहे।
hin_Deva bho_Deva bho_Deva bho_Deva bho_Deva bho_Deva bho_Deva